[COMUNICAT] Arran del nomenament de David Bassa com a cap d’informatius de TV3 - Grup de Periodistes Ramon Barnils\n02/03/16 a les 2:59 pm\nEl periodista David Bassa, fins avui president del Grup de Periodistes Ramon Barnils, ha estat nomenat cap d’informatius de TV3. Per aquest motiu, el Grup Barnils fa públiques les següents consideracions:\nArran de la nova responsabilitat com a director d’informatius de TV3, Bassa ha dimitit com a president del Grup Barnils, perquè considera que les seves noves funcions són incompatibles amb l’exercici de la presidència del Grup. La junta ha acceptat la renúncia per unanimitat.\nAgraïm la tasca desenvolupada per David Bassa al capdavant del Grup Barnils des de 2011. En aquest rol, Bassa s’ha significat sempre en la defensa d’un periodisme independent, crític i rigorós, d’acord amb l’ideari del Grup. Durant la seva etapa com a president del Grup Barnils s’ha consolidat l’Anuari dels silencis mediàtics, i s’ha posat en marxa la col·lecció de llibres Periodistes, amb edicions Saldonar, i el Premi Ramon Barnils de Periodisme d’Investigació. Estem convençuts que els valors que ha defensat Bassa continuaran sent els principis que regiran el seu exercici professional en aquesta nova etapa. Bassa no només ha defensat aquests valors des del Grup, sinó també en l’exercici d’una consolidada trajectòria professional.\nQüestionem i critiquem, com hem fet sempre, el sistema de nomenament dels càrrecs de la CCMA, fruit de la llei de 2012. Aquest sistema afavoreix la ingerència política en els mitjans de comunicació de titularitat pública. A més, dóna peu que es pugui qüestionar la solvència de professionals avalats per la seva trajectòria.\nConvoquem pel proper mes d’abril una Assemblea General Extraordinària per escollir el relleu a la presidència.\nLa Junta del Grup de Periodistes Ramon Barnils\nBarcelona (Països Catalans), 2 de març de 2016


Norman – Turisme Rural\nHola jo sóc Norman\n-QUI SOM Hola! Som el Norman i la Paloma. El nostre Bed & Breakfast està situat a una casa de poble del segle XVIII , restaurada amb molt d'encant. Vivim en parella i amb el nostre gat a la casa. Ens encanta la natura i el bon menjar. Vam iniciar la nostra aventura amb molta il.lusió a la tardor del 2018, amb bones expectatives que es van complir, amb molt d'esforç i treballant seriosament per tal d'oferir el millor servei possible als nostres hostes, tenint sempre en compte les seves necessitats, i ajudant-los per fer de la seva estada, una experiència super agradable. Oferim un esmorzar casolà amb productes de la zona. La casa és ideal per relaxar-se, un bon punt de partida tant per a visitar poblets amb encant com per a planificar i realitzar les excursions més populars de la regió. Evidentment, estem a la vostra total disposició per a recomanar-vos bons restaurants, miradors, rutes, activitats, perquè en gaudiu tant en parella com en família. Disposem d'un preciós jardinet perquè pugueu relaxar-vos, llegir, esmorzar o sopar. La casa disposa de wifi d'alta velocitat a tots els dormitoris. La casa també disposa de llar de foc i d'una zona "chill out" amb jocs de taula i TV. Les nostres prioritats són: La neteja, el bon tracte familiar, abans i durant la vostra estada, i un esmorzar molt complet amb productes de la zona, com el pà artesanal de pagés de la fleca d'Argelaguer que agrada a tothom. -EL BED & BREAKFAST Està situat a Argelaguer, un petit i tranquil poble a la Garrotxa, a només 4 minuts de Besalú, a 15 minuts de Banyoles, Olot, Castellfollit de la Roca i de la preciosa zona del romànic de Palera...30 minuts de Girona, Figueres i a 35 minuts de la Costa Brava. La Zona Volcànica de la Garrotxa i la Fageda d'en Jordà es troben a poca distància amb cotxe. La zona és ideal per fer senderisme, rutes de BTT i visitar pobles amb encant. Tots els dormitoris disposen de bany complet, jocs de tovalloles, ventiladors i calefacció, així com bona wifi.


L’escola ambientalitzada, fem-nos veure-verda\nDel que us parlarem no és pas una novetat en si, però com que ens sembla un punt clau en el procés de conscienciació en els entorns escolars ens agradaria compartir amb vosaltres com ho fem a l’escola Garbí Pere Vergés.\nA l’escola fem visibles les bones pràctiques de la mà dels mateixos autors, els nois i noies de l’escola. I és per això que totes les accions les fem presents en el nostre entorn assenyalant-les per promoure les bones pràctiques, o recollint-ne l’experiència en forma de quadern a la biblioteca de l’escola.\nUn exemple seria l’acció de plantes apadrinades de Primària en la qual cada grup de primària elabora el quadern amb el seu seguiment de la planta apadrinada, i els nois de l’ESO hi participen organitzant l’activitat. En acabat el material queda a disposició de tota l’escola. Juguem a tres bandes, autors, organitzadors i l’escola.\nUna altra mostra d’aquesta idea seria la campanya de senyalització de bones pràctiques, a càrrec del mateixos nois i noies. Prendre consciència entre iguals de la necessitat de fer-ho bé.\nCom podeu veure, no expliquem res que sigui innovador, però volem remarcar el fet que siguin els mateixos a qui va dirigida l’acció qui la publicitin pot ser clau per integrar ja que és una oportunitat per fer diagnosi dels punts a millorar i de repensar com explicar-los i assenyalar-los.\nSeguint amb la idea de fer-nos conscients per l’acció, fent-ho visible, aquest curs hem inaugurat el Punt Verd. Li hem donat rellevància i el cuidem entre tots. Aquest espai fa visible i entra en agenda el tema dels residus, donant molt de joc per parlar i treballar les bones pràctiques.\nEn aquest punt hi recollim piles, paper, plàstic, oli i taps. L’oli i el taps amb caràcter solidari ja que van a parar a entitats que donen suport a col·lectius\nTanmateix hem incorporat la bústia verda per tal de recollir les idees del col·lectiu i suggeriments\nAmb els taps, de moment en portem 50.526 de recollits, enguany en farem l’ecodrac de Sant Jordi i després els donarem a la fundació El Maresme.\nUs mostrem la gràfica de recollida de taps on s’evidencia la participació de tots els grups de l’escola. El procés ens ha permès parlar del residu i el seu potencial com a recurs material i de valor social.\nTambé al llarg del curs anem treballant de forma transversal el tema de la reducció i aprofitament dels residus. Una de les accions en aquesta direcció és la que anomenem Reutilitz_Art, al llarg del segon trimestre els nois han portat objectes fets amb material de rebuig i això ens dona l’oportunitat de parlar de la necessitat de reduir i reutilitzar. Que estiguin exposats visibilitza la idea i li dona ales a la participació\nTambé enguany visibilitzarem la riquesa d’espècies del nostres espais verds escolars assenyalant-les amb un nou sistema de QR, amb la fitxa tècnica de cada element vegetal, de forma que en acabat el curs els nostres jardins tindran veu pròpia i podrem fer-ne visites per conèixer les espècies que hi tenim.\nL’hort presideix l’ambientalització d’espais verds i és l’espai on veiem que som el que mengem i entenem els cicles de la vida.\nPublicat per Medi ambient a 14:47


Chateau Kotěra Ratbor República Txeca - Ofertes d'hotels amb els MILLORS DESCOMPTES EN LÍNIA\nKomenskeho 40, Ratbor, Ratbor, República Txeca, 28141 - Veure al mapa\nMés informació sobre Chateau Kotěra\nAl visitar Ratbor, vosté es sentirà com a casa a Chateau Kotěra, què li ofereix un allotjament de qualitat i un gran servei. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nAprofiti's de la riquesa de serveis i avantatges d'aquest hotel de Ratbor. Les carecterístiques més important de l'hotel inclouen instal.lacions per a minusvàl.lids, servei d'habitacions, transport hotel/aeroport, instal·lacions per a reunions i banquets , restaurant.\nA més, totes les habitacions ofereixen una gran varietat de comoditats com ara aire condicionat, calefacció, servei de despertador, escriptori, mini bar per satisfer els clients més exigents. L'hotel ofereix instal.lacions fantàstiques, incloses centre esportiu, sauna, piscina exterior, massatge, pistes de tennis, per ajudar-vos a relaxar després d'un carregat dia a la ciutat. Si buscau un allotjament còmode i adequat a Ratbor, faci de Chateau Kotěra la vostra llar.\nPlease note that the restaurant is closed on Mondays and on Sundays it is open from 11:30 until 15:00.\nSchönes Chateau mal was anderes”\nHotel ist schön ok für eine Nacht, das Restaurant ist wirklich gut.\nAllotjaments a Ratbor


Línea de crèdit de 30 milions d'euros per Pla Renove per Hostaleria - horecalleida.es\nLínea de crèdit de 30 milions d’euros per Pla Renove per Hostaleria\nEn els propers dies s’obre el termini per sol·licitar els ajuts de la Línia de finançament ICO-IDAE Eficiència Energètica 2017-2018, dotada amb 100 milions d’euros i destinada a finançar actuacions de millora de l’eficiència energètica en el sector de l’hostaleria, les petites i mitjanes empreses i les grans empreses del sector industrial i comercial.\nPer a instrumentar aquesta línia de finançament, el Ministeri d’Energia, Turisme i Agenda Digital ha subscrit un conveni de col·laboració amb l’Institut de Crèdit Oficial (ICO), organisme que serà qui posi a disposició de les diferents entitats financeres que s’adhereixin a la línia, fons per un import de fins a 100 milions d’euros, perquè aquestes entitats concedeixin els crèdits que permetin dur a terme els projectes.\nEl conveni de col·laboració preveu que l’Institut per a la Diversificació i l’Estalvi Energètic (IDAE) assumeixi amb càrrec al Fons Nacional d’Eficiència Energètica el 50% del risc de les operacions finançades, assumint les entitats financeres participants l’altre 50% del risc.\nPer la seva banda, l’ICO ha signat un acord amb el Banc Europeu d’Inversions (BEI) per proveir de fons la línia l’objectiu de facilitar finançament per a les inversions de les pimes que vulguin renovar els seus processos productius o, en el cas de cafeteries, bars i hotels, els seus equipaments per altres més eficients en el consum d’energia i menys contaminants.\nDels 100 milions d’euros amb què està dotada la línia de finançament, 70 milions es destinaran a pimes i grans empreses del sector industrial i comercial. Els 30 milions restants aniran destinats a un Pla Renove en hostaleria.\nHostaleria tindrà una dotació de 30 milions d’euros, gràcies a l’acord entre FEHR i l’Institut per a la Diversificació i l’Estalvi Energètic (IDAE)\nLa sol·licitud dels crèdits s’ha de fer a través de les entitats financeres adherides a la línia, podent-se obtenir finançament pel 100% de l’import de la inversió del projecte fins a un màxim de tres milions d’euros en el cas de pimes i gran empresa del sector industrial i comercial. Els projectes s’hauran d’executar en un termini de 24 mesos.\nPla específic per a hostaleria\nAquest pla, dotat amb 30 milions d’euros, ja ha estat signat mitjançant un conveni entre el Ministeri d’Energia i la Federació Espanyola d’Hostaleria (FEHR), en col·laboració amb l’ICO. L’objectiu és millorar l’eficiència energètica d’aquest sector, clau en l’economia espanyola i amb un alt potencial d’estalvi.\nEl Pla Renove, a executar entre 2017 i 2018, serà objecte de seguiment conjuntament per l’IDAE i la FEHR a fi de promocionar mesures d’estalvi energètic, l’elaboració d’un catàleg de mesures d’estalvi i eficiència energètica que resultin finançables a través de la línia ICO-IDAE, la posada en marxa d’accions de comunicació, informació, promoció, difusió i assessorament tècnic, així com el control i la comptabilització de l’estalvi energètic obtingut.\nEl consum d’energia és un dels costos més rellevants de l’hostaleria, només superat per les despeses de personal, els elements principals són la climatització, cocció, producció d’aigua calenta sanitària i il·luminació.\nDavant l’alt potencial d’estalvi existent, la FEHR promourà entre els seus associats actuacions que millorin l’eficiència energètica; tant formatives i de conscienciació com de renovació de les seves instal·lacions i equipament energètic que redueixin els seus costos i contribueixin a la transició cap a una economia baixa en carboni.\nAccés als crèdits\nLa línia de finançament impulsada pel Ministeri d’Energia té com a objectiu facilitar l’accés al crèdit dels establiments hostalers que podran obtenir fins al 100% de la inversió del projecte per un import màxim de 1,5 milions d’euros i que haurà d’executar-se en un termini no superior als 12 mesos. Entre les mesures que es poden dur a terme destaquen les següents:\nRehabilitació energètica de l’envoltant.\nMillora de les instal·lacions de climatització, ventilació i aigua calenta sanitària.\nMillora de les instal·lacions d’il·luminació.\nRenovació de generacions de fred i càmeres frigorífiques.\nMillora de les instal·lacions elèctriques\nImplantació de sistemes intel·ligents de gestió\nRenovació de l’equipament hostalers i dels mobles frigorífics de conservació i congelació.\nLes empreses i professionals de l’hostaleria interessats hauran de sol·licitar els seus crèdits a través de les entitats financeres que s’acullen a aquesta línia. Els projectes s’hauran d’executar en un termini de 12 mesos.


El nou combinat rítmic dels Oques Grasses obre l’Strenes\nEl grup de Vic presenta ‘Fans del sol’ en un concert al terrat de l’Oficina de Turisme de Girona\nEls Oques Grasses en una fotografia promocional del disc Fans del sol. MICHAL NOVAK, AMB RETOC FOTOGRÀFIC DE XEVI ABRIL / HALLEY RECORDS\nBarcelonaEls set membres del grup Oques Grasses s’enfilaran demà al terrat de l’Oficina de Turisme de la Rambla de Girona per inaugurar la setena edició del Festival Strenes, la programació del qual s’allargarà fins al 5 de maig. Aquest concert gratuït de la banda osonenca és una mena d’aperitiu multitudinari de la gira de presentació del disc Fans del sol (Halley Records, 2019), el tram català de la qual començarà el 6 d’abril a la Telecogresca del Parc del Fòrum, a Barcelona, i que també farà parada al Canet Rock.\nEl nou àlbum dels Oques Grasses, que eixampla el mestissatge característic del grup amb altres ritmes i melodies, ha arribat després d’una pausa que el grup ha aprofitat per dedicar més temps a l’elaboració de les cançons. “Tenir més temps ha sigut el més important, perquè et permet acostar-te més a la música que t’agrada. Per això en aquest disc hi ha coses com les bases funk del tema Sta guai ; els Daft Punk han fet cançons així”, explica el cantant i lletrista Josep Montero. Contra les inèrcies que acaben uniformant els grups, els Oques Grasses han fet de la varietat virtut: tocs cubans i disco a In the night, calipso a Escopinya, cúmbia i reggaeton a Cançó de l’aire, dub a John Brown, el dub-son a Més likes... “També hi ha un tipus de melodies que no havíem tret fins ara. Teníem ganes de provar coses noves”, diu Montero. “Evolucionar fa que no t’encasellis”, afegeix el baixista Guillem Realp.\nTemàticament, Fans del sol segueix una línia emocional que té molt a veure amb la situació sentimental de Montero. “El primer disc [ Un dia no sé com, del 2012] el vaig escriure quan sortia d’una relació i descobria el que era la música. El segon [ Digue-n’hi com vulguis, del 2014], estant dins d’una relació... i sortint-ne. El tercer [ You poni, del 2016] el vaig escriure totalment dins d’una relació, i aquest quart sortint-ne d’una. Suposo que en les lletres acaba sortint el procés de superar tot això. En qualsevol cas, intento veure-hi la part positiva”, diu.\nMontero no s’expressa només a través de les cançons, sinó també a través dels videoclips. “Volia fer un videoclip per parlar de coses que em remouen per dins, com ara la gran dificultat per trobar feina i fins a quin punt ens venem fent coses que no ens agraden”, explica. Va contactar amb el cineasta manresà David Victori i, després de fer números, van constatar que sortia a compte rodar-lo a Los Angeles.\nEn un parell de dies van posar imatges a la història d’un stripper, una mica a la manera de la pel·lícula Magic Mike, i després hi van encaixar dues cançons del disc, Sta guai i In the night ; és a dir, al revés del que és habitual. “Semblava una bogeria, i és el més intens que he viscut amb el grup”, assegura Montero. I això que d’experiències intenses ja n’ha viscut unes quantes, com quan van tocar a Texas i van compartir hotel amb NOFX, “un grup que tots hem escoltat des que teníem 12 anys”, tal com recorda Realp. O com quan han actuat arreu d’Europa. “Aquest punt africà que tenim els agrada fora, sobretot quan no imitem el que fan ells. La Rosalía n’és un exemple clar, perquè l’escolten i diuen: «Ep, això no ho tenim aquí»”, assegura Montero.\nEls principals atractius del festival\nEagle-Eye Cherry i Noa\nLa secció internacional del Festival Strenes té dos reclams. D’una banda, Eagle-Eye Cherry, que actuarà al Teatre Municipal de Girona el 6 d’abril. Hi presentarà el disc Streets of you (2018). De l’altra, la israeliana Noa, que passarà per l’Auditori gironí el 27 d’abril amb Letters to Bach.\nLax’n’Busto, Andrea Motis, la Dharma...\nEl Festival Strenes està aconseguint honorar el seu nom, i cada cop són més els grups i artistes que el trien precisament per estrenar-hi nous treballs. És el cas de Lax’n’Busto, que hi presentaran Polièdric, el disc amb set cantants diferents (el 30 d’abril i l’1 de maig), Andrea Motis, amb Du outro lado do azul (el 6 d’abril), l’Elèctrica Dharma, amb Flamarada (el 12 d’abril), i L’Últim Indi (el 13 d’abril), entre d’altres.\n20 anys de Mishima\nMishima han triat l’escenari de les escales de la catedral de Girona per presentar un concert especial amb el qual commemoren el vintè aniversari del grup. La cita serà el 3 de maig i la banda liderada per David Carabén ha promès fer un repertori que travessi la seva història.\nEl Festival Strenes reserva la secció El que vindrà a quatre propostes emergents. Aquest any fa confiança al trap de Lildami (el 26 d’abril), l’exuberància rítmica de la Balkan Paradise Orchestra i el rock d’Aliena (tots dos el 27 d’abril) i el pop de Donnallop (el 3 de maig).


CCOO critica que l’Hotel H10 Princess de Salou abandoni els treballadors fixos discontinus | Notícies / Noticias Tarragona diari digital Tarragona21\nCCOO critica que l’Hotel H10 Princess de Salou abandoni els treballadors fixos discontinus\nH10 Princess Salou. Foto: Booking.com\nLa cadena H10 Princess de Salou (Tarragonès), va presentar un ERTO per causa de força major derivat per l’actual situació provocada per la COVID-19. En realitat, es tracta d’un ERTO de reducció de jornada per a dues persones, la directora i la cap de recepció, obviant a la resta de la plantilla, amb el perjudici, actual i de futur, que això suposa en matèria de drets socials i cobertura de les prestacions en situació d’atur.\nDesprés de diversos intents per part de la representació laboral de CCOO per buscar solucions, l’empresa a dia d’avui no ha donat cap resposta.\n13/03/2020 L’alcalde de Salou apel.la a la responsabilitat social perquè el municipi continuï sense propagació\n18/11/2017 Càritas forma voluntaris a Salou perquè orientin cap a una ajuda laboral davant una pobresa «cronificada»\n23/01/2020 Nou expedient a IQOXE per incompliment de l’avaluació dels riscos laborals


Convocatòria per la contractació d’un tècnic de ràdio i constitució d’una borsa de treball | Nació Solsona\nConvocatòria per la contractació d’un tècnic de ràdio i constitució d’una borsa de treball\nper Redacció, Solsona | 23 de novembre de 2018 a les 15:32 |\nLa Junta de Govern Local, en la sessió duta a terme el dia 19 de novembre de 2018, aprovà les bases reguladores del procés de selecció per cobrir una plaça de tècnic/a de ràdio i la constitució d’una borsa de treball per cobrir temporalment les vacants i/o substitucions que es puguin originar en aquest lloc de treball a l’Ajuntament de Solsona.\nLa plaça de treball és de personal laboral indefinit amb dedicació parcial de 20 hores setmanals i horari segons les necessitats del servei i sou brut mensual: 787,79 euros (no inclou pagues).\nDonar suport a la direcció de l’emissora. Redactar informacions periodístiques que li siguin assignades per la Direcció. Col·laborar en l’elaboració de la graella de programació de l’emissora. Donar cobertura informativa als actes externs. Participar en la realització de les campanyes publicitàries de l’emissora. Verificar l’estat dels aparells de l’emissora per al seu manteniment. Realitzar tasques tècniques de gravació i so. Elaborar l’arxiu de la discografia. Dur a terme les tasques de tècnic de so durant les emissions en directe. Executar i editar gravacions d’entrevistes, publicitat, ... Realitzar el muntatge de la unitat mòbil en actes exteriors. Realitzar la locució de programes de ràdio. Proposar continguts pels programes. Adoptar en el tractament de dades de caràcter personal les mesures d’índole tècnica i organitzativa establertes per la Corporació i complir la normativa vigent en matèria de protecció de dades de caràcter personal, així com mantenir el deure de secret i confidencialitat en relació a les mateixes, que subsistirà fins i tot una vegada acabada la seva relació laboral amb la Corporació.\nVetllar per la seguretat i salut en el seu lloc de treball, utilitzant adequadament els equips relacionats amb la seva activitat, d’acord amb els procediments establerts i la normativa vigent en matèria de prevenció de riscos laborals i en coordinació amb el servi de recursos humans (prevenció riscos laborals). D’altres que, amb caràcter general, li siguin atribuïdes segons la seva categoria.\nEntre els requisits, cal:\n-Estar en possessió de coneixements de nivell de suficiència de català (nivell C1) de la Secretaria de Política Lingüística de la Generalitat de Catalunya o dels reconeguts per aquesta com a equivalents, mitjançant la presentació del certificat acreditatiu corresponent o la superació de la prova prevista a la base sisena.\n-Posseir el títol de Batxillerat, formació professional de segon grau, formació professional de grau superior o qualsevol altre títol declarat equivalent. Els aspirants amb titulacions obtingudes a l’estranger hauran d’acreditar que estan en possessió de la corresponent convalidació o de la credencial que acrediti, si s’escau, la homologació del títol.\n1. Els/les aspirants que desitgin prendre part en el procés selectiu hauran de presentar sol·licitud en la forma que determina l’article 16, apartat 4, de la Llei 39/2015 d’1 d’octubre de Procediment Administratiu Comú de les Administracions Públiques:\nhttps://www.ajsolsona.cat/ca/seu-electronica, al catàleg de serveis, instància genèrica.\ne) Presencialment al Registre General de l’Ajuntament de Solsona (carrer del Castell, 20, 25280 Solsona, telèfon 973480050, horari de dilluns a divendres, de 8.30 a 14.30 hores i dissabtes de 9.00 a 13.00 hores).\nEn el cas que la sol·licitud es presenti en alguna de les formes previstes en els apartats b), c) i d), s’haurà de trametre via fax (973482361) o via correu electrònic (recursos_humans@ajsolsona.cat) còpia de la sol·licitud degudament registrada.\n2. El termini per a la presentació d’instàncies és de 20 dies hàbils comptats a partir de l’endemà de la última publicació de l’anunci de la convocatòria al Diari Oficial de la Generalitat de Catalunya o al Butlletí Oficial de la Província. Les bases es publicaran al tauler d’edictes de l’Ajuntament i a la pàgina web municipal (http://www.ajsolsona.cat/ca/l-ajuntament/ofertes-laborals).\n3. Per ser admès/a en les proves selectives, a la sol·licitud s’ha de manifestar que es reuneixen totes i cadascuna de les condicions exigides a la base segona de la convocatòria, i s’hi ha d’adjuntar els documents següents:\n1) Fotocòpia del DNI. 2) Fotocòpia de la titulació exigida. 3) Fotocòpia del certificat de la Secretaria de Política Lingüística, o equivalent, corresponent al nivell suficiència C1 de coneixements del català. 4) Currículum vital. 5) Certificat d’antecedents penals*. 6) Documents acreditatius dels mèrits al·legats per valorar el concurs, de conformitat amb el barem exposat a la base sisena i sense que el Tribunal Qualificador en pugui valorar d’altres que no siguin els aportats. Per acreditar l’experiència caldrà aportar informe de vida laboral.\n* En el cas que no s’aporti el certificat d’antecedents penals sol·licitat, les persones aspirants podran presentar una declaració jurada o promesa de no haver estat condemnats per sentència ferma autoritzant a l’Ajuntament de Solsona a comprovar la veracitat de la declaració.\nEls/les aspirants han de satisfer la taxa de participació en concurs per places a l’Ajuntament de Solsona, que es de 20,00 €, a la tresoreria municipal (IBAN ES60 2100 0081 9902 0000 0425). Es bonificarà als aspirants que acreditin ser DONO (demandant d’ocupació no ocupat). Aquest requisit serà validat per l’Ajuntament prèvia consulta al SOC .\nEconomia, convocatòria, treball


La Vicepresidenta del Consell i Consellera d’Igualtat i Polítiques inclusives Mónica Oltra ha visitat este dimarts 16 de maig l’Olleria. La Vicepresidenta ha començat la visita a l’Ajuntament on ha signat al llibre d’honor, i posteriorment s’ha reunit amb la corporació municipal, per conèixer de primera mà les necessitats del municipi. “ La Vicepresidenta tenia molt d’interès en saber quina era la situació del nostre poble pel que fa a igualtat i polítiques inclusives, i li hem traslladat algunes de les nostres necessitats com ara l’ampliació del centre de dia, la millora en la situació de vivenda pública per a la gent que ho necessite, i quina és la relació amb la residència”, ha explicat Julià Engo, alcalde de l’Olleria.\nPosteriorment la Vicepresidenta, acompanyada per la corporació municipal, ha visitat les instal·lacions del Centre de Dia, que els últims 2 anys ha ampliat en 8 les seues places públiques. “Hem vingut també a estudiar la possibilitat d’ampliar la part de dalt del Centre de Dia que no està en estos moments en ús. D’aquesta manera podríem doblar les places que tenim ara tant per als habitats de l’Olleria que ho necessiten, com d’altres poblacions veïnes, i amb una inversió que tampoc és tan gran”, ha afirmat Mónica Oltra. A continuació, i a porta tancada s’ha reunit amb l’equip de Benestar Social de l’Ajuntament per tractar diferents qüestions del funcionament diari d’este servei. La Vicepresidenta ha recordat que en els dos anys que porten al govern, han augmentat notablement els equips de base: abans cada persona atenia una mitjana de 13.000 habitants, i enguany ha baixat a 3.200. D’altra banda, ha volgut agrair personalment a tot el personal de benestar social les bones xifres que estan aconseguint en valoració de dependència “l’any passat començarem a que la valoració de la dependència es fera des de l’Ajuntament, perquè son els que millor coneixen a les persones, i a més açò ens permetia augmentar el nombre de valoradors de 10 que hi havia quan arribarem a 150 que hi haurà enguany. Concretament la Vall d’Albaida és una comarca que està per damunt d ela mitjana pel que fa la valoració i l’Olleria en particular té molt bones xifres”, conclou la Vicepresidenta\nL’alcalde de l’Olleria ha agraït el suport rebut des de la Generalitat i que ha permés augmentar el nombre de places públiques que té actualment el Centre de Dia, “ volem que la igualtat siga real per a totes les persones, volem eixa màxima relació entre les institucions autonòmiques i l’ajuntament per treballar junts, i aconseguir que l’Olleria tinga unes bones infraestructures i la igualtat entre les persones que ho necessiten siga real”, conclou Engo.


Desenvolupament d’idees innovadores i projectes amb SeniorLab- Citilab\nSeniorLab Inici » SeniorLab\nEl SeniorLab és una iniciativa del Citilab, la Fundació i2cat, la Universitat de Barcelona i la Universitat de la Gent Gran de Cornellà que vol explorar les possibilitats de desenvolupament de les capacitats d’innovació dels majors de 55 anys.\nPartint de la hipòtesi que la gent gran pot contribuir de forma innovadora al disseny i a la construcció de la societat del coneixement i de la societat digital, els membres del SeniorLab desenvolupen projectes en grup aportant la seva experiència, memòria, esforç, il·lusió i vitalitat.\nLa tecnologia és el fil conductor d’un procés de creació de projectes de temàtica social. Així, els membres de SeniorLab fan ús de les TIC per elaborar treballs enriquidors i útils que proposen ells mateixos i que són l’essència de la comunitat.\nDemostrar que la gent gran té capacitats d’innovació\nDesenvolupar projectes fent ús de les noves tecnologies\nAdquirir competències digitals\nPotenciar la memòria, la creativitat, la motivació…\nImpulsar l’envelliment actiu i digne\nCiutadans major de 55 anys\nEspai de trobada, reunió i treball\nEquipament tècnic: ordinadors, tauletes, càmeres…\nMés de 50 programes, eines i aplicacions per idear, dissenyar i desenvolupar projectes\nAprenentatge autònom, en grup i rebent suport del Citilab\nAproximació a les TIC de manera pràctica\n11:00 a 13:00 hores\nSer mejor de 55 anys\nEl programa s’adapta a les necessitats dels projectes que escullen els propis membres de SeniorLab segons els seus interessos i les seves motivacions.\nprevious post: Inicia’t: grups d’adaptació\nnext post: Consulta i practica


El Sabadell surt de la zona de descens | Futfem.cat\nLes arlequinades s'imposen per la mínima a l'Igualada i treuen profit de les derrotes de Pallejà i l'Estartit\nJornada rodona per al Sabadell. El conjunt vallesà ha superat per 1 gol a 0 l'Igualada, gràcies a la diana d'Abigail entrada la segona meitat. Aquest resultat s'afegeix a les derrotes de Pallejà (2-1) al camp de l'Espanyol B; i de l'Estartit (3-1) davant el Barça B, i serveix les arlequinades per sortir de la zona de descens.\nDesprés d'un inici de campionat complicat, el conjunt dirigit de nou per Jordi Saltó sembla estar trobant el bon camí. Aquesta és la segona victòria consecutiva del Sabadell, després de superar un rival directe com el Pallejà en l'anterior jornada.\nL'equip vallesà suma 10 punts i se situa a 2 de les posicions de descens que marca l'Estartit. L'Igualada, per la seva banda, es manté a la zona mitja de la taula. Les de Jordi Torres acumulen la tercera derrota consecutiva i la distància respecte dels equips de la part baixa es va reduint.


Habitatge - Covid-19 - Ajuntament de Montornès del Vallès\nPortada > Comunicació > Notícies > Habitatge - Covid-19\nHabitatge - Covid-19 (15)\nConvocatòria del Bo jove de lloguer\nLes subvencions es podran demanar del 8 al 17 de juny. Les sol·licituds es resoldran per ordre de presentació, sempre que la documentació estigui completa, fins a esgotar la partida.\nArxivat a: Habitatge - Covid-19, Joventut\nSubvencions al lloguer per a la gent gran\nLes persones majors de 65 anys que estiguin en règim de lloguer i en situació econòmica precària ja poden optar als ajuts de l’Agència de l’Habitatge de Catalunya. El termini per sol·licitar-los finalitzarà el 29 d’abril.\nArxivat a: Ciutadania, Gent Gran, Habitatge - Covid-19\nSubvencions per al lloguer d’habitatges buits\nFins al 16 de setembre, les persones que disposin d’habitatges desocupats i que els vulguin llogar poden optar als ajuts comarcals per adequar els immobles. Per presentar les sol·licituds cal adreçar-se presencialment a la seu del Consell Comarcal o al web vallesoriental.cat\nEl termini de sol·licituds per als ajuts al pagament de lloguer 2021, ampliat fins a l'11 de juny\nLa Generalitat ha ampliat el termini que acabava aquesta setmana, fins al divendres de la setmana vinent. Les persones interessades que necessitin més informació es poden posar en contacte amb l’Oficina Local d’Habitatge (Tel. 674 618 235 els dilluns, dimarts, dimecres i divendres, de 12 a 14 h)\nObert el termini de sol·licituds per als ajuts al pagament de lloguer 2021\nLes sol·licituds de la convocatòria de l’Agència de l’Habitatge de Catalunya es podran presentar fins al 4 de juny.


Gràcia: “La vida d'un jove ja pot ser molt moguda, amb la Covid-19 la paraula serà incertesa” | Catalunya Religió\n(Bisbat de Lleida -CR) La delegació de pastoral de joves del bisbat de Lleida ha presentat el nou calendari d'activitats del curs 2020-21, que compta amb espais especials de trobada i, si la pandèmia ho permet, la participació al pelegrinatge europeu a Santiago de Compostel·la.\nEls representants de la delegació consideren que la pandèmia afectarà la gent jove com la resta de la societat: "La vida d'un jove ja pot ser molt moguda, molt accelerada, si hi afegim tot el que ha provocat la Covid-19, la paraula per definir la situació serà incertesa", explica Miquel Gràcia, membre de la delegació juvenil.\nPer aquest motiu "aquest any hem plantejat activitats, que esperem que tirin endavant malgrat la pandèmia" explica en Jesús, membre de la delegació, "les propostes que hem pensat des de la delegació són per trobar-nos i poder compartir com estem", afegeix.\nLa delegació de pastoral de joves repeteix la iniciativa "Impliquem-nos", una proposta de voluntariat d'acció social. Ho farà de manera diferent, ja que “habitualment marxàvem fora de Lleida per fer un voluntariat però amb la situació actual no podem desplaçar-nos i farem una mirada a la realitat més propera” han assenyalat els joves\nSi la pandèmia ho permet, el curs acabarà amb el Pelegrinatge Europeu a Santiago de Compostela. "La intenció és, del 5 al 8 d'agost, fer aquests dies de reflexió a Santiago de Compostela", explica Manel Mercadé, delegat de la Pastoral de Joves. "En coordinació amb el SIJ (Secretariat Interdiocesà de Joves) faríem una peregrinació de cinc dies pel camí portuguès. No sabem si es podrà dur a terme però esperem que sí, dins de la celebració del Xacobeo 2021", assegura Mercadé.\nLleida, Episcopat, Joves


TMB afegeix informació sobre l'estat de la xarxa de metro a Alexa | El Tecnològic\nTMB afegeix informació sobre l’estat de la xarxa de metro a Alexa\nTMB integra la nova funcionalitat sobre el servei a les línies del suburbà barceloní a l’innovador Alexa, l’assistent virtual per veu creat per Amazon que acaba d’arribar al mercat espanyol.\nTMB se suma al llançament d’Alexa i Echo a Amazon.es i és per això que ha desenvolupat una nova funcionalitat o skill (així apareix dins el menú d’Amazon Alexa) que l’usuari podrà incloure dins el resum de notícies o flash briefing d’aquest servei de veu ubicat en el núvol d’Amazon, per informar-se sobre l’estat del metro en el moment de la consulta. Però què es Alexa? L’usuari veu un simple altaveu al qual donar ordres, però en realitat és molt més, es tracta d’un assistent domèstic basat en la veu i que utilitza la tecnologia de la intel·ligència artificial.\nEn aquest sentit, dins la funcionalitat Resum de notícies, l’usuari d’Alexa podrà afegir la informació (en castellà) de l’estat del servei al metro de Barcelona, davant de la demanda “dime las noticias del día” o similars. Així, dins el resum informatiu diari inclourà la normalitat o les afectacions al servei de metro (si la línia està aturada o si funciona parcialment, quines estacions estan afectades), i mencionarà sempre al final del missatge el web de TMB, el perfil de Twitter @TMBinfo i la TMB App, per si l’usuari vol ampliar la informació.\nTMB se suma així a l’experimentació amb nous canals d’intel·ligència artificial i comandament de veu i es posiciona com a empresa innovadora i capdavantera en l’ús de les noves tecnologies, tot oferint una nova via d’informació de servei als usuaris, en aquest cas, a través d’Amazon Alexa. La previsió de la companyia és afegir noves funcionalitats a Alexa Amazon per seguir millorant l’experiència de viatge dels usuaris.\nFont | TMB Notícies\nLa Generalitat promourà i impulsarà l'ús de la tecnologia "blockchain" a Catalunya


RESUM INFORMATIU ANY 2007 – Ràdio Pego\nRESUM INFORMATIU ANY 2007\n2 de gener de 2008 Sara Garcia 0 Comment\nAra que comencem un nou any és temps per a fer un recompte del més destacat que ha ocorregut durant tot un any que acaba de finalitzar. Des dels serveis informatius de Ràdio Pego s’ha fet l’esforç de recopilar tota eixa informació i els seus testimonis. Encetem l’any 2008 mirant, repassant el 2007. Volem recuperar les notícies que han fet vibrar el poble de Pego des de principis i fins a finals d’any. Ara que comencem un nou any és temps per a fer un recompte del més destacat que ha ocorregut durant tot un any que acaba de finalitzar. Des dels serveis informatius de Ràdio Pego s’ha fet l’esforç de recopilar tota eixa informació i els seus testimonis. És per això que durant un grapat de dies hem remenat els arxius per poder aportar testimonis vius del que ha estat el 2007 pegolí, un any amb moltes emocions, amb moltes tensions unes negatives, altres positives. Un any marcat, potser majorment per les eleccions que anaven a decidir la marxa futura d’aquest poble, el que va fer alçar ampolles i unificar postures. Tot això es reflectirà en el resum que a continuació us oferirem, però de segur que moltes més coses ens venen a la memòria mentre escoltem la següent selecció de notícies.\nEls primers dies de 2007 les muntanyes de Pego eren protagonistes: d’una banda, la seua protecció per a evitar una urbanització massiva i la destrucció d’una part important del valor de Pego; d’altra una inspecció ciutadana a Penya Roja donava a conèixer eixes destrosses fetes realitat.\nTambé per aquestes dates s’iniciava l’auditoria ambiental de l’Agenda 21 Local, una eina per a apropar el desenvolupament del poble al mateix poble. La filosofia de l’Agenda 21 Local parteix d’utilitzar la màxima informació possible sobre la realitat del poble i el coneixement de les aspiracions de la majoria de ciutadans i ciutadanes, per a posteriorment redactar, amb el màxim consens, un escenari de futur a llarg termini, sota la premissa de la sostenibilitat. Els fòrums ciutadans seran la base per a definir eixe futur.\nL’any passat el sorteig de Nadal organitzat per l’Associació de Comerciants per a premiar, amb 3000 euros, la fidelitat dels seus clients, requeia en Maria Garcia Sastre. Augmentava, en eixes dates la participació en el mateix sorteig.\nContinuen a principis d’any les mobilitzacions agràries per a exigir un acord real a les grans distribuïdores. Les xifres per aquelles dates feien posar els pèls de punta perquè es calculava que entre 200.000 i 400.000 tones de cítrics s’anaven a perdre en la campanya perquè hi havia un excedent en el mercat. A més es reclama a la gran distribució que acabe amb les pràctiques deslleials com la venda “a pèrdua” o els abusius marges comercials.\nL’Institut Nacional d’Estadística mostrava a principis de gener que Pego havia descendit lleugerament de població entre 2006 i 2005. El padró municipal havia baixat en 60 persones, el que correspon a un 0’6% negatiu en el creixement interanual.\nD’altra banda, l’Església Luterana durant el 20 i 21 de gener va preparar una jornada d’oració per la unitat dels cristians preparada conjuntament entre catòlics, protestants i ortodoxos.\nI també a principis de gener de 2007 coneixíem les intencions d’Eduardo Síscar i Iniciativa Independent de cessar a l’aleshores director de Ràdio Pego, el periodista Cèsar Monzonís. Presentaven al registre una petició per a convocar la Junta General d’Accionistes de l’ens públic Ràdio Pego per a posteriorment, cessar els que eren membres del Consell d’Administració i nomenar com a nous membres a Eduardo Síscar, Pilar Ortolà, Àngela Seresola, Juan Fco Ramon i Christian Pons. Es proposava com a president del mateix Consell a Eduardo Síscar. Per últim el nou Consell procediria a cessar el que en eixe moment era director de Ràdio Pego, Cèsar Monzonís. El periodista va remetre un comunicat a l’emissora on assegurava que “mentre siga director de Ràdio Pego continuarà la llibertat d’expressió i el respecte a la Constitució com a màxims valors de l’emissora”. Els col•laboradors de Ràdio Pego, en saber la notícia van mostrar el seu recolzament al director de l’emissora, així mateix ho van fer La Unió de Llauradors, AVA i la Xarxa d’Emissores Municipals Valencianes.\nAcció Urgent organitzava un curset de primers auxilis a Pego per a ensenyar el bàsic que es necessita per a, posteriorment, poder fer cursos de socorrisme o similars.\nEl dimarts, 16 de gener de 2007, començaven els tastos arqueològics a una de les 5 places més emblemàtiques de Pego, la de l’Ecce-Homo. Els tastos eren el primer pas per a la remodelació d’aquesta plaça i la de l’Ajuntament.\nConeixíem que la recta del Verger a Pego era un punt negre per als animals. L’Associació per a la Defensa dels Animals de la Comarca, sol•licitava a la Conselleria de Territori i Habitatge que instal•lés bandens i senyalitzacions a la carretera esmentada per ser considerada un dels punts negres de la Marina Alta en quant a atropellament d’animals es refereix.\nEs posava en marxa el taller ocupacional de Creama “La Marina Alta accessible” amb l’objectiu de sensibilitzar al voltant de les barreres arquitectòniques. 16 alumnes treballaren a Pego durant 3 mesos per a eliminar barreres arquitectòniques.\nEl 17 de gener descobríem un poc més de Sant Antoni.\nEl si del PP de Pego es lluitava una batalla ferotge pel poder. Per eixes dates més de 700 afiliats i simpatitzants recolzaven la candidatura de Carmelo Ortolà per a reclamar i exigir que ell fora el candidat del PP de Pego en els comicis de maig. Les signatures es van presentar a la Seu Provincial del PP a Alacant.\nCap a mitjan gener el fiscal demanava 5 anys de presó per a Carlos Pascual per agressió a funcionari públic i lesions. La suposada agressió va recaure, l’any 2001, sobre el Cap de Policia Local de Pego en aquells anys, caient, aquest per les escales del consistori. El policia es va fractura un dit, va necessitar un collarí i va estar 141 dies incapacitat.\nPaula Portes era presentada i exaltada com a Fallera Major de Pego 2007.\nEl 23 de gener Ràdio Pego era absorbida per l’Ajuntament de Pego.\nL’empresa Investratègia desgranava el panorama local dels hàbits de compra dels habitants i dels visitants de Pego. En general la gent, explicava Toni Marqués, director d’empresa encarregada de l’estudi, està satisfeta amb l’oferta comercial, malauradament, però, la relació d’aquesta oferta amb l’entorn és tremendament competitiva. Les propostes per a millorar el mercat municipal es basaven, segons Marqués en crear serveis complementaris i una nova imatge moderna, pròxima i vital.\nNaixia el Consorci Esportiu de la Marina Alta, integrat per 18 municipis de la comarca.\nEl 25 de gener de 2007 s’aprovaven els pressupostos per a tot l’any. 10.197.565 d’euros. L’objectiu d’aquests pressupostos era finalitzar tots els projectes en marxa des de 2006 i reduir les condicions per a acudir a la banca. La data de les eleccions marca la contingència pressupostària.\nA principis del segon mes de l’any 2007 se celebrava el 1r aniversari de la Societat Gastronòmica Pols i Vent. Naixia al caliu del programa d’esports tradicionals del mateix nom de Ràdio Pego.\nS’estrenava el documental “Green Paridise: La Califòrnia Europea”, dirigit per Pau Soler i Pablo Martos i produït per Almoxic Films. El film aborda la problemàtica urbanística a la Marina Alta com a paradigma d’una situació que es viu arreu de tot el territori valencià.\nA febrer Ràdio Pego enceta un espai que serà la llum de la casa durant un mes, aproximadament. De la mà dels alumnes de primària del col•legi Ambra els pegolins i pegolines, de 4’30 a 5 coneixen les aventures del cavaller valencià més conegut internacionalment, “Tirant lo Blanch”. La tasca investigadora era obra dels alumnes d’ESO.\nEl polifacètic Salvador Bolufer i la Falla La Font guanyen el 1r premi de poesia satírica de l’Associació d’Estudis Fallers i la Falla Malva d’Alzira. “La Faula de les Pilotes”, és títol de l’obra guardonada, una poesia de 50 versos que amb un ric llenguatge i un ampli registre de l’autor, ha permès a aquest, dotar de múltiples sinònims les paraules que composen el títol.\n“El botelló”, “la Perla Negra” i “El Desafiament Espanyol” s’enduien el premi a la construcció més original, a l’embarcació més ecològica i a la disfressa més original en la 22ena edició de la Baixà del Bullent.\nEl programa Competic assessora, forma, oferta subvencions i ajuda a crear pàgines web a les associacions i PYMES de Pego per a millorar les infrastructures i evoluciones en els models de negoci, a més de fomentar l’ús de les noves tecnologies.\nEl divendres, 16 de febrer de 2007 Ràdio Pego felicitava Batiste Sendra Peretó en els seus 99 anys.\nEl Carnestoltes de 2007 va superar totes les expectatives i van assistir al voltant de 30.000 persones per a gaudir la festa més màgica i divertida de l’any.\nPerò no només els adults s’ho passaven d’allò més bé. L’alumnat de les escoles de Pego s’ho passaven d’allò més bé el dia d’abans per la vesprada.\nEl Grup Arrosser Les Tanques era distingit per l’organització agrària AVA en el marc de la celebració del XXX aniversari de la seua fundació. Fernando Cardona, secretari del grup Les Tanques i membre d’AVA.\nAdrià Moratal es perfilava, guanyant el primer premi de plat lliure en el Certamen de Castelló, com una promesa pegolina de la gastronomia valenciana. A aquest certamen participen els millors alumnes d’hosteleria del País Valencià.\nUn grup de joves de Pego recuperen la pilota al poble. Les cròniques dels que han conegut actiu el trinquet de la localitat diuen que feia més de 30 anys que no es jugava. Àngel Sendra, pilotari.\nMilers de persones acomiadaven, a finals de febrer la nostra sardina més volguda la nit de Pinyata. El temps va acompanyar i la festa va finalitzar amb l’espectacle de correfoc de Xarxa Teatre.\nLa muralla de Pego: testimoni de la història. Tres joves pegolines endinsen els habitants del poble en un temps llunyà però indispensable per a entendre el desenvolupament actual. Al voltant de 1000 xiquets i xiquetes passaren pel Museu d’Art a descobrir la història de Pego i la seua muralla.\nDiana Navarro actuava al Tercer Mercat Medieval de Pego, dins la setmana de la dona.\nCristina del Valle en la setmana de la dona de 2007 descrivia i situava la realitat social de la violència de gènere a l’Estat Espanyol i al món sencer d’una manera contundent, amb xifres, amb serietat i amb multitud d’exemples d’actualitat.\n“Vianant”, bocins de realitat al darrer dietari de Rafa Gomar. Un recull d’anotacions entre 2001 i 2005 és la base d’aquesta obra.\nL’Agrupació Comarcal Mongó d’Esports de Muntanya, de la que forma part el Centre Excursionista de Pego, homenatjava, el 25 de març, al metge, etnobotànic i escriptor de la Safor, Joan Pellicer i Bataller, que moria el 5 de febrer.\nLa Font guanya la major part dels premis de falles.\nA finals de març l’escissió del PP de Pego esdevé real. D’una banda els membres d’Iniciativa Independent passen a formar part del PP de cara a les eleccions de maig, amb Maite Ferrándiz i Fernando Gil al capdavant de la candidatura. D’altra banda, naix a Ciutadans de Pego, un nou partit en l’esfera política del municipi.\nEl I Pla Provincial de Drogodependència i la seua prevenció era explicada a Pego pel psiquiatra de la Unitat de Toxicomania de l’Hospital Sant Joan.\nRàdio Pego és una de les emissores que impulsa la Xarxa d’Emissores Públiques Municipals. Set emissores municipals, sis de valència i una d’Alacant, van constituir la gestora que s’encarregarà d’impulsar tot el treball administratiu encaminat a constituir la xarxa. Amb ella es pretén defensar els interessos i els drets de les emissores inscrites en la xarxa, promoure la solidaritat entre totes les emissores que la configuren i contribuir a la seua dignificació i professionalització.\n300 persones acudien al sopar solidari amb el poble saharauí que tenia lloc enguany a Pego. Els diners recaptats es van destinar a pagar els bitllets de més de 30 xiquets i xiquetes saharauis perquè pugueren passar unes “vacances en pau”.\nPau Camps Escrivà era finalista dels premis Sambori. Alumne de primer cicle d’ESO, Pau es posa en la pell d’un xiquet qualsevol de la ciutat de Bagdad per a relatar la seua història i reflexiona sobre la possibilitat de tenir “Un món diferent”, títol de la narració.\nPepito Vidal llega 1.500 llibres i 27 obres pictòriques a Pego. Professor de literatura, escriptor i marxant, ha permès que el seu poble natal puga gaudir de la seua col•lecció de quadres i una part de la seua biblioteca privada.\nFins a 94 joves esportistes de Pego es desplaçaven a finals de març fins a Dénia, on es van celebrar els Mini Jocs Olímpics de la Marina Alta.\nS’encetava el mes d’abril amb la XXII Trobada d’Escoles en Valencià que reunia al voltant de 12.000 persones al Verger. “El futur és nostre” era el lema triat per a enguany, un missatge en positiu, que efectuava una declaració d’intencions i anava més enllà assegurant que s’ha de treballar per aquest futur, per la terra i pel país.\nPer aquestes dates Pego i altres sis municipis de la comarca creaven una oficina d’atenció a la prostitució.\nEn esports els Mini Jocs Olímpics de la Marina Alta donaven els seus fruits i fins a 10 esportistes pegolins i pegolines aconseguien medalla: 1 d’or, 4 d’argent i 5 de bronce.\nEn la primera setmana d’abril els xiquets i xiquetes d’infantil del Col•legi Rosalia Bondia estaven d’enhorabona, ja que poden comptar, finalment, amb una aula d’infantil.\nCentrant-nos en el camp, els llauradors pegolins, convocats per AVA, es van manifestar a Madrid per a demanar la millora de la qualitat de vida dels agricultors.\nS’obria al públic una nova instal•lació a les portes del cementiri de caràcter multidisciplinar: sala d’espera, banys públics amb accés per a persones amb mobilitat reduïda, despatxos dels funcionaris que hi treballen i garatge pera eines de treball.\nPego era, el 16 d’abril, la imatge dels cupons de l’ONCE.\nA la ciutat veïna d’Oliva es manifestaven de nou per a exigir l’execució real de la circumval•lació. Recordem per què es crea la Plataforma “Circumval•lació ja! Carretera No!”.\nDes d’abril el consistori pegolí compta amb una Tourist-Info permanent i tàctil a la seua façana. Es tracta d’una finestra interactiva d’informació 24 hores sobre els diferents serveis que hi ha al municipi.\nL’Agrupació Musical de Pego recuperava, en 2007, el concert de primavera.\nLa Societat de Caça i Pesca de Pego provava, el mes d’abril, un nou horari per a la gran tirà de guatles i comprovava que era tot un èxit. El pegolí Juan Fernando aconseguia el primer lloc, Vicente Ranero, se situava segon i Juan José Marcos, també pegolí aconseguí la tercera posició.\nMilers de persones exigiren a València, Alacant i Castelló un canvi de política urbanística valenciana, convocats per Compromís pel territori. 4 autobusos de la Marina Alta es van desplaçar a València i Alacant per a defensar una moratòria urbanística. Des de Pego, un grup nombrós de persones portaven una pancarta on es va poder llegir “5000 cases i un camp de golf. Salvem Pego”.\nEl dissabte 21 d’abril el Pego C.F., amb Nino Lema al front, aconseguia la permanència matemàtica en la tercera divisió amb una victòria, al camp Cervantes front a l’Elx Il•licità, 3 a 2.\nEl 25 d’abril era presentada a Pego una nova associació que naixia sota el nom d’Esperança, dedicada a l’ajuda i atenció a les persones que pateixen o han patit càncer.\nS’aprova l’esborrany de l’RPT, la Relació de Llocs de Treball, un instrument legal que permet que els llocs de treball que existeixen a l’ajuntament de Pego siguen requalificats, és a dir, que s’actualitzen les tasques laboral que cada funcionari realitza en funció de la demanda. L’RPT també assegura que els funcionaris puguen tenir independència de criteri a l’hora de treballar, així com desenvolupar la seua tasca sense pressions o condicionaments polítics.\nEl dimecres 2 de maig Carlos Pascual ingressava, de bon matí a la presó de Picassent. L’exalcalde de Pego va ser comdemnat pel Tribunal Suprem a sis anys de presó i altres tants d’inhabilitació per danys mediambientals i agressió a funcionari públic, uns fets que van ocórrer entre 1996 i 1998.\nEn aquest mes de maig es posava en marxa a Pego el programa de “Voluntariat pel Valencià”. Aquest programa té dos anys i mig de vida i promou la participació lingüística entre diferents comunitats que conviuen en un mateix poble. L’objectiu principal del voluntariat és oferir la nostra llengua, el valencià, a la gent que no el parla.\nI enguany també s’han celebrat els 25 anys de Volta a Peu a Pego. El Club Esportiu Ambra va organitzar, el primer dissabte de maig l’emblemàtica carrera. Un miler de corredors van participar en la cursa pegolina que van guanyar Said Day Day i Loouise Ambler.\nPany i clau a la residència durant el sopar solidari que va oferir Chrissie Edwards amb part del beneficis aconseguits per la venda de llibres de segona mà al mercat municipal dels dijous. El 2007 ha estat el millor any de recaptació arribant aquesta fins els 20.000 euros.\nEl dimecres, 9 de maig començava el Memorial de Colombicultura Paco Ibiza, possiblement el millor concurs no federat de Coloms amb premis superiors a 6.000 euros i amb els millors exemplars del País Valencià.\nEn 2007 la fibromiàlgia passava a la pantalla gran en un documental “Fibromiàlgia: la malaltia invisible”, que tenia com objectiu principal, donar a conèixer-la i sensibilitzar la població general dels seus símptomes.\nLes dones prenien el poder enguany en la festa de moros i cristians de Pego. Tere Escrivà, Ha-Ben-Sahina i Encarna Roger, Conqueridora, encapçalaren en 2007 les tropes mores i cristianes.\nA mitjans de maig la CAM i la Mancomunitat signaven un conveni per a facilitar l’accés a la primera vivenda, en règim de lloguer o de propietat a un preu digne. Els joves eren els principals destinataris. Ho explica un dels directius de l’entitat bancària.\nEl dimarts, 22 de maig, en l’espai radiofònic “Taula Oberta”, aquesta casa, després de 12 anys recuperava el debat electoral entre els candidats i les candidates a l’alcaldia de Pego.\nPer eixes mateixes dates, un estudi revelava que la Marjal de Pego acull la major població de carricerrí reial peninsular.\nTot i que no ho hem reflectit, durant els mesos previs a maig i més intensament durant aquest mes, l’activitat política va estar sempre present en la vida dels pegolins i les pegolines. En aquest resum informatiu de 2007 no ha eixit cap notícia que hi fera referència a aquest procés que va implicar presentació de llistes, proclamació de candidats, sopars polítics i mítings. La feina aleshores va ser molt intensa i completa, és per això que passat el temps i arribats a aquestes dates, a punt de finalitzar l’any, des dels informatius de Ràdio Pego hem considerat poc convenient rememorar eixe període on es van vessar dures acusacions des de tots els partits presents en la campanya. Així ens cenyim a donar compte dels resultats electorals. El titular elegit per expressar el que van dictaminar les urnes pegolines va ser el següent: “saber agredolç després dels resultats electorals a Pego”. Cap partit polític va aconseguir la seua meta, tots van perdre i tots van guanyar, depenent de la lectura dels resultats: El PP, que en 2007 es presentava junt als regidors i regidores que anteriorment havien format part d’Iniciativa Independent, va traure 8 regidors (els mateixos que va aconseguir II en 2003). La nova formació de Ciutadans de Pego, creada arrel de l’escissió del PP va aconseguir 4 regidors (pujant-ne un respecte a 2003 si agafem com a referència el PP). El PSOE va mantenir 3 regidors i el Bloc aconseguir 2 regidors, perdent-ne un respecte als comicis anteriors.\nPer eixes dates, Chip-Chap es proclama campió del Memorial de Colombicultura Paco Ibiza.\nI la marjal segueix sent un bon lloc de nidificació, ja que és l’únic punt, al País Valencià, on s’han trobat nius de repicatalons.\nA principis de juny arrencava la competició per al “míssil de Sagra”, Alfredo Morant,amb un nou repte.\nEn el corpus de 2007 es va poder veure un nou ball, el de les zíngares, que representa els oferiments de gratificació que des de les terres llunyanes es realitzaven per a acomiadar el fred de l’hivern i l’esplendor de la primavera i alhora que donava la benvinguda de l’estiu.\nEl 14 de juny Ciutadans de Pego, PSPV i Bloc signaren un nou acord de govern per a dirigir, conjuntament, la gestió municipal durant els propers 4 anys.\nPer la seua banda, el PP no se sorprenia del pacte i assegurava que aquesta legislatura si hi hauria oposició per a defendre les postures del partit que representen i als votants que els van recolzar.\n“Conciencias” de Ana Sánchez guanya el XXXI Certamen Nacional de Pintura Vila de Pego. L’accèsit és per a “Feel my love” d’Ana Gil. El finalista va estar “Dos visiones” de Alberto Biesko.\nDiversons apropava a Pego, el 18 de juny, músiques d’altres cultures del món. Una iniciativa de l’Obra Social l’Ànima de la Caixa.\nI sense deixar la música Pego comptava amb una nova marxa mora que s’anomenaria “Al-Bagi”. Després de 2 anys sense un primer premi, en 2007 el jurat del IV Concurs de Música Festera Vila de Pego decidia que l’obra presentada sota el lema “Moros” tenia la qualitat suficient per guanyar el premi.\nI més concursos Vila de Pego, ara esportius. En primer lloc coneixíem el guanyador del Campionat de Guatles, Salvador Bèrnia.\nEn Pesca es realitzava el 1r concurs del Club de Pesca de Pego per a promoure aquesta activitat entre els més joves. Claudia Balaguer, de 5 anys d’edat, va ser la guanyadora.\nEn tennis, va tenir lloc el 1r Campionat Vila de Pego que va guanyar el cap de sèrie Toni Holzinger en un partit molt igualat jugat contra Ivan Esquerdo. Kiko Morera, director del torneig:\nTambé es celebrar a Pego al mes de juny el I Festival de Bandes Juvenils “Vila de Pego”.\nI durant la festa de moros i cristians els serveis informatius de Ràdio Pego es van submergir en el més profund de la festa.\nRàdio Pego coneixia Francisco García, un centenari que va celebrar el seu aniversari amb els seus fills i les seues filles a Pego.\nA la Fira es jugava la grana partida de pilota a Pego. Llargues no és la modalitat de pilota dominada per la majoria de jugadors, professionals i locals, que van disputar eixa gran partida al carrer Pere Sala. Tot i això, la qualitat de joc dels components dels dos equips: blau i roig, va fer gaudir tot el públic assistent.\nD’altra banda, es posaven en funcionament 5 noves parades d’autobús situades a L’Alter de Pau, el Carrer Murla, Sant Joaquim, el col•legi Pérez Ramos i l’Avinguda d’Alcoi.\nAl mes de juliol es posava en marxa la III Escola d’Estiu de Pego.\nLa pegolina Imma Femenia era nomenada menció d’honor del X Premi de Pintura de la Fundació Mainel. Ella era també l’autora de la portada del llibre de festes de 2007.\nEs programava a Pego el curs de valencià i castellà per a residents europeus amb l’objectiu d’integrar aquestes persones en la vida del poble.\nMusipeG 2007, I Curs de Composició de Bandes Sonores “Vila de Pego” es realitzava a la Casa de Cultura organitzat per l’Agrupació Musical de Pego amb l’objectiu d’unir la tradició bandística i l’amistat del poble de Pego a l’interès per la músic i l’audiovisual.\nD’altra banda l’Acadèmia Valenciana de la Llengua reconeix la tasca lingüística de Ràdio Pego atorgant-li, per segon any consecutiu, una subvenció per la difusió de la llengua i la varietat i qualitat dels programes realitzats en valencià.\nEn aquest mes coneixíem l’augment de visites a l’oficina de turisme de Pego i Les Valls. Fins a 100 famílies més que l’estiu passat van consultar els atractius turístics de Pego i Les Valls.\nDescobríem els gustos dels pegolins i pegolines per a viatjar durant l’estiu. Els creuers començaven a marcar-se camí entre l’oferta més demandada. Tot i això el nord de l’Estat Espanyol continua sent un destí molt estimat pels d’ací. Per últim, cada vegada més la gent perd la por a volar i estar moltes hores dins d’un avió per a arribar a ciutats tan emblemàtiques com Nova York o països tan llunyans com La Xina.\nPer aquestes dates d’estiu Ràdio Pego funcionava per una nova antena instal•lada al terrat de l’edifici. Desprès dels molts problemes ocorreguts al Miserà l’emissora municipal pot ser autònoma, tot i que el nucli d’emissió es redueix al poble de Pego.\nLa Marjal es consolida com a centre d’estudi de les migracions de les aus europees. Un grup de voluntaris participa en la campanya d’anellament d’espècies, un programa que es desenvolupa des de fa 4 anys per a recollir dades de les aus que es detenen o utilitzen el parc natural durant les seues rutes de migració cap al sud després d’haver-se reproduït.\nEl dimecres, 22 d’agost es produïa el canvi d’executiva de la Mancomunitat de Serveis Socials i Turisme de Pego, l’Atzúbia i les Valls. El nou president passava a ser el nacionalista Àngel Sendra.\nA finals del mes d’agost l’Associació de Ladies de Monte Pego organitzava un rastre solidari per a recaptar diners per a la infantesa. Tres projectes es volien dur endavant: un a la Pedrera, un a Namíbia i l’altre a la comarca.\nAl setembre coneixem que a més de les aus que niuen a la marjal, també viuen allí dos espècies de tortugues autòctones de la Península Ibèrica. La campanya de seguiment ha permès comptabilitzar un centenar d’exemplars.\nD’altra banda, els dimecres, 5 de setembre, les i els afectats per la delimitació de costes s’unien per a fer un front comú. Ho feien a la Casa de Cultura de Pego. Van decidir, en eixa reunió crear una plataforma per a pressionar i negociar amb més força davant les administracions competents, alhora que per a unificar criteris per a la seua defensa jurídica.\nEl cinema clàssic començava a ser protagonista de les nits de divendres al Cinema Municipal de la mà del Pego Film Festival, un projecte de la regidoria de joventut amb l’objectiu de fomentar el setè art entre els joves de la localitat oferint-los 7 cicles de cinema durant 9 mesos amb un total de 33 pel•lícules que tot i els seus anys de vida continuen sent actuals, com comenta el regidor de joventut, l’independent Ricardo Cabrera:\nAl mes de setembre es realitzava a Pego un plenari extraordinari per a parlar sobre la dessalinitzadora de Dénia. En aquesta sessió tots els partits polítics del poble es van oposar a la ubicació de la dessalinitzadora a Racons. Així mateix es va decidir la creació d’una Comissió Informativa per a recaptar tota la informació possible al voltant de l’impacte que pot suposar la dessalinitzadora si aquesta, finalment, s’ubicara a Racons.\nPego acollia la Trobada de Bandes de Música de la Marina Alta un dia de pluja. El temps no va estar del seu costat, fent que les 18 bandes convidades no pogueren desfilar. Així la festa es va traslladar al recinte cobert del mercat municipal. Descobrim l’ambient entre els músics, tot i la pluja.\nS’organitzava la II Gala Pro-Sant Miquel per tal de continuar, els veïns i les veïnes del barri, recaptant fons per a finalitzar les obres de restauració de l’ermita del mateix nom. Un petita mostra del que va ser la gala.\nPer eixes dates pacients del Centre de Salut de Pego arreplegaven signatures contra un dels metges, el doctor Monera, mobilització induïda pel tracte rebut durant les consultes.\nComencem aquest mes amb la baixada, en un 10%, de la collita de l’arròs a Pego. Finalment, 900.000 kg d’arròs bomba s’han arreplegat durant aquesta campanya. El descens produït entra dins de la normalitat, algunes causes que l’han afavorit han estat el retard en la sembra, les condicions meteorològiques adverses i l’existència de plantes exòtiques invasores a les aigües de la marjal.\nEn teatre La Butaca Teatre omplia l’auditori en l’estrena de la seua darrera obra, “El senyor Josep falta a la dona i la dona del senyor Josep falta a l’home”. A més acudia La Cubana amb el seu espectacle “Cómeme el Coco Negro”, que resumeix els seus 25 anys de vida. La companyia catalana va conquerir Pego amb la seua representació.\nJuan Carlos Siscar Guitart resultava guanyador del viatge a Praga organitzat per l’Associació de Comerciants de Pego.\nEl 9 d’octubre se celebrava a Pego, de manera institucional, la diada dels valencians i valencianes. Danses, dolçaina, tabal, banda de música van estar presents. El discurs va córrer a càrrec de Joan Carles Cambrils que va assegurar que la valenciana és una regió oberta al món.\nEl dia 10 d’octubre se celebrava una altra diada, aquesta mundial, la de la salut mental. Que continua crònica a la comarca. Algunes de les seues demandes, dèficits reals d’assistència sanitària.\nI quan arribem a la data del 12 d’octubre tothom té en ment les imatges del riu Girona desbordat, d’un mantell d’aigua que ho envoltava tot i que quasi deixa aïllat Pego. Les paraules per a descriure la tragèdia que més ha marcat la Marina Alta en 2007 sobren.\nA mitjan octubre se signava l’inici de les obres del col•legi Carolina Sala. 11 mesos és el que està previst que duren les obres.\nDesprés de les intenses pluges d’aquest mes d’octubre, la collita de primerenques es veu en perill de perdre’s.\nEl 19 d’octubre se celebrava el dia mundial contra el càncer de mama amb el lema “En una mamografia es veu la vida”. La doctora Bermejo explicava per a Ràdio Pego que des dels anys 80 la mortalitat del càncer de mama ha disminuït en un 20 ó 30% a Espanya i assegurava que s’ha millorat la qualitat de vida de les pacients.\nEl 29 d’octubre donàvem la notícia d’un fet que afectava directament a aquesta casa. El periodista Cèsar Monzonís presentava la seua renúncia al càrrec de director de Ràdio Pego. Monzonís va comunicar la decisió als col•laboradors en una assemblea. Els motius adduïts pel periodista que des del febrer de 2005 ha estat al capdavant de l’emissora municipal eren personals. D’altra banda, Monzonís no abandonava el periodisme ja que es reincorporava a la plantilla del Levante d’Alacant.\nUna qüestió d’una altra índole, però que afectava als habitants de Pego era l’aprovació de la revisió del cadastre per a normalitzar els nous PAI de Pego, és a dir: Sector I i II, Verdales, Clot, Calvari I i II i Penya Roja, ja que aquestes noves zones residencials encara tributen l’IBI com a sòl rústic no urbanitzable, el que crea un greu comparatiu amb la resta de cases i empreses de Pego. La revisió, expliquen fonts municipals, vol donar el valor real dels PAI. Per part de l’oposició es creu que aquesta pujada de l’IBI es deu a què es necessiten diners per a quadrar els pressupostos. La revisió del cadastre està demanada des de 2003.\nMaria José Sendra i Peiró és elegida Fallera Major de Pego 2008.\nEs presentava en aquest mes el Pla d’Acció de l’Agenda 21 Local. La riquesa ambiental és el futur per a Pego, conclou aquest diagnòstic. Aquest serà l’instrument que marcarà les directrius per a decidir el futur del poble, amb la participació ciutadana com a bàsica del projecte.\nEs presentaven les primeres 23 Vivendes de Protecció Oficial a Pego.\nI al mes de novembre l’edifici del Carolina Sala es tombava.\nEl Grup de Dones Cabal potenciaven la literatura amb el IV sopar literari de tardor. Aquesta vegada amb Isabel Garcia Canet com a protagonista de la vetllada literària.\nFernando Seguí experimentava amb els materials a les seues escultures.\nPego_el teu poble és l’eslògan elegit per a unificar esforços i activitats. Una proposta que naix de l’Associació de Comerciants i Creama.\nConeixíem durant aquest mes de novembre que la Comunitat de Regants estava en perill de polititzar-se.\nEls estudiants de l’institut “Enric Valor” de Pego es manifestaven contra el Tractat de Bolonya, que implica entre d’altres qüestions la semiprivatització de l’ensenyament superior i l’equiparació de titulació en l’àmbit europeu.\nPer a celebrar el dia mundial contra la diabetis l’Associació de Pego enguany va optar per provar noves experiències i centralitzar les activitats en la relaxació per a millorar la qualitat de vida.\nAmor i Mar en majúscules en la presentació del llibre d’Elvira Cambrils “Mira’m Amor”, premiada amb el Blai Bellver ciutat de Xàtiva 2006.\nUn estudi afirma que a Pego existeix violència de gènere. Xaro Pinto, coordinadora de la nova regidoria d’igualtat d’oportunitat entre totes les persones.\nActuaven el 25 de novembre La Butaca Teatre i Malaball representant una performance que es va basar en la dita popular castellana “Ojos que no ven, corazón que no siente”, denunciant així la bena que la societat es posa als ulls quan veu actes de violència cap a les dones al seu voltant.\nLes dones de Pego es mesuraven. 110 dones de la localitat han passat per un escàner especial per a prendre les seues mesures, aquestes es tindran en compte en l’Estudi Antropomètric de la població femenina espanyola que està duent a terme el Ministeri de Sanitat i Consum. Amb els resultats s’unificaran els patronatges i les talles en moda.\nS’encetava el mes de desembre amb la Fira de Comerç, que activava, en la seua presència el cap de setmana pegolí. L’afluència massiva de gent durant els dos avalaven la iniciativa que ja va per la seua quarta edició i animava les empreses del poble continuar apostant per l’esdeveniment.\nS’iniciaven, eixe mateix cap de setmana les negociacions per a rellançar Terra de Retrobament. Al voltant de 20 representants polítics i d’associacions es desplaçaren fins a Pego per a eixa trobada de coneixement.\nS’encetava un nou espai a Ràdio Pego, “Paraules amables” que duu frases breus que duran l’audiència a la reflexió o al simple gaudir d’eixes “paraules amables”. Pau López, coneguda col•laboradora d’aquesta casa és una de les veus d’aquest espai.\nD’altra banda, es prenen mesures per a previndre la carbonatosi una patologia estructural que desfà el ciment a poc a poc. Aquesta malaltia afecta les bigues de ferro de l’aparcament subterrani de la Plaça del Mercat.\nS’anuncia que Pego acullirà el 1r Torneig Internacional de Futbol. Tindrà lloc el 28 i 31 de gener de 2008 al Camp d’Atletisme i Futbol del Pujol. La competició, autoritzada per la UEFA, està organitzada per a l’Internacional Football Company Group, una companyia amb presència a Rússia, Anglaterra, Grècia, Sudàfrica i Espanya entre d’altres països. Els equips que participaran són Uniera Voluntari (Romania), CSKA Sofia (Bulgària), Locomotiv Moscou (Rússia) i l’Austria Kärnteen (Aùstria). El torneig serà retransmès en directe per Eurosport 2 i Eurosport World a tot el món.\nBona part de l’arxiu municipal es digitalitzava, 115 DVD´s on s’arxiva bona part de la història de Pego.\nMés de 100 sol•licituds han entrat a l’ajuntament per a accedir a una VPO.\nJuan Antonio Costa era un dels 14 finalistes del V Premi de Pintura Club d’Art Paul Ricard, entre les 150 obres presentades.\nConeixíem la imatge del cartell de Carnestoltes de Pego 2008, una imatge senzilla, per ser reconeguda a primer cop d’ull. L’autor, Daniel Moragues.\nLa Butaca Teatre era guardonada en la XII Edició dels premis de teatre Amateur Salvador Soler i Soler d’Oliva amb 4 premis, Millor obra, “El senyor Josep falta a la dona i la dona del senyor Josep falta a l’home”, millor actor principal, Josep Vidal, millor actor de repartiment, Tomàs Llopis i millor direcció, Cèsar Monzonís.\nS’encetava una polèmica oberta sobre la ubicació dels carnestoltes 2008. L’ajuntament justifica el desplaçar la festa a l’extraradi del poble, més concretament al Passeig del Clot per motius de seguretat, perquè les obres del centre del poble no estaran acabades ni entregades al consistori i perquè a la plaça del mercat no és convenient posar-li pes i tampoc produir vibracions al damunt de la seua superfície. D’altra banda, anònimament circulava per Internet la convocatòria d’una manifestació demanant la continuïtat del Carnestoltes pels carrers de Pego.\nEn aquest mes de desembre també se celebrava a la localitat el 1r festival de Danses. Una idea que va nàixer durant el 725 aniversari de la Carta Pobla de Pego i que unia les actuacions de Les Dansaires d’Uxola, els Petits Dansaires, La Clandestina i La Sonora del Maurà.\nAbans d’acabar l’any 2007 Pego comptava amb una nova formació política, ERPV que creava una nova secció al poble amb Saül Ortolà al capdavant de la formació.\nAcabem l’any, però recordant les botigues guanyadores del IV Concurs d’aparadors de Nadal de Pego, Adela Àvila Joies, l’aparador més original i Flors Sant Antoni l’aparador amb motius religiosos més aconseguit. Pepa Gadea Savall aconseguia, per sorteig la càmera digital.\n← El dia 2 de gener especial informatiu 2007\nActivitats Dorsal-19 per a l’any 2008 →


Filosofia Antiga curs 2008-2009 – SOCIETAT CATALANA DE FILOSOFIA\n« Primera jornada científica del Seminari de Filosofia llatinoamericana…\nXIII Col·loquis de Vic »\nFilosofia Antiga curs 2008-2009\nDirector: Antoni Bosch-Veciana\nSecretària: Adriana Suriol Sanz\nEn el curs 2008-2009, els treballs de la Secció de Filosofia Antiga de la Societat Catalana de Filosofia, com és habitual, s’orientaran més que res a cultivar l’estudi del Corpus Platonicum. Aquest treball es durà a terme en estret contacte amb els estudiosos de Plató d’arreu del món, especialment amb aquells amb qui en els darrers anys s’ha encetat un treball conjunt.\nEn aquest curs es continuarà l’esforç de publicar el segon volum del llibre Philosophy and dialogue: Studies on Plato’s Dialogues, del qual són editors els doctors Antoni Bosch-Veciana i Josep Monserrat-Molas. Aquest llibre es prepara en el seminari d’estudi platònic de la nostra secció juntament amb el grup de recerca Hermenèutica i Platonisme de la Universitat de Barcelona i amb la col·laboració internacional d’experts platonistes, reconeguts professors de França, d’Israel, d’Itàlia i d’Espanya, tots ells membres de la International Plato Society, amb la qual la nostra secció col·labora amb la participació d’alguns dels seus membres en els treballs que duem a terme.\nLa col·laboració de la Secció de Filosofia Antiga amb altres institucions del país i amb altres reconeguts estudiosos de l’estranger continuarà essent un dels objectius més importants de la nostra secció. Enguany, es prosseguirà la col·laboració amb la Societat Ibèrica de Filosofia Grega, que celebra entre els dies 26 i 31 de maig de 2009, a Benasc, la International Spring Seminar on Plato’s Sophist. Hi participaran alguns dels nostres membres.\nTambé en aquest curs es prepararan les col·laboracions dels membres de la nostra secció que participaran en el IX Simposi Internacional de la International Plato Society, que tindrà lloc a Tòquio entre els dies 2 i 7 d’agost de 2010. S’hi estudiarà i debatrà sobre La República de Plató. Durant el present curs 2008-2009 part del treball de la Secció de Filosofia Antiga es dedicarà, també, a la preparació d’aquest simposi internacional.


Notícies :: Notícies de custòdia :: Arriba la 2a edició del Congrés del Tercer Sector Ambiental de Catalunya\nArriba la 2a edició del Congrés del Tercer Sector Ambiental de Catalunya\nDijous 30\tAbril 2015 - 16:50\nAfanyeu-vos a presentar les vostres comunicacions per participar al congrés!\nEn aquesta edició s'ha prioritzat el fet d'involucrar les entitats en l'organització del congrés des de l'inici, i s'ha fet recollint les seves expectatives mitjançant una sessió participativa i un formulari online, i portant a terme reunions amb entitats de 2n nivell. També s'ha creat un Comitè Organitzador format per entitats, entre les quals la xct, per enriquir els contiguts del congrés.\nTot per aconseguir que el 2n congrés esdevingui un lloc real de trobada i enfortiment del sector, en el qual les entitats ambientals siguin les protagonistes i gaudeixin d'espais útils per compartir eines, projectes i accions, així com per generar relacions i aliances amb altres entitats, i incrementar la incidència social i política del sector.\nA continuació us donem algunes pistes de com podeu participar al 2n congrés del Tercer Sector Ambiental de Catalunya:\n1. VOLEU AJUDAR EN LA DIFUSIÓ DEL CONGRÉS?\nPodeu fer-ho posant el banner enllaçat amb el web del 2n congrés del TSAcat a l'espai web i/o butlletí de la vostra entitat, i fent difusió mitjançant les xarxes socials tant de Facebook, Linked In o Twitter, utilitzant el hashtag del congrés: #2congresTSA\nPer descarregar-vos el banner del 2n congrés i trobar més informació per a la difusió d'aquest, podeu clicar a la pestanya de difusió del web del 2n congrés.\nEl 2n congrés vol esdevenir un lloc real de trobada i enfortiment del sector, en el qual les entitats ambientals sigueu les protagonistes i gaudiu d'espais útils per compartir eines, projectes i accions, així com per generar relacions i aliances amb altres entitats, i incrementar la incidència social i política del sector.\nPer fer-ho possible, hi haurà un espai de presentació de comunicacions curtes per part de les entitats ambientals, un seminari de comunicació ambiental , i l'espai 'Fem Xarxa', dedicat a treballar aliances i col·laboracions entre les entitats i reptes del sector.\nSi esteu interessats/des en participar al congrés, us podeu inscriure emplenant aquest Formulari.\nEl Termini per inscriure's al congrés finalitza el dia 29 de maig!\nLes comunicacions cerquen presentar bones pràctiques, casos concrets i metodologia (activitats, estudis, actuacions, iniciatives, informes...) que porteu a terme les entitats ambientals.\nSi a la vostra entitat teniu alguna experiència interessant i innovadora, aquest és l'espai per a presentar-la!\nDoneu un cop d'ull als àmbits en els quals s'emmarcaran les comunicacions, al protocol de presentació d'aquestes, al model de fitxa i al calendari clicant aquí.\nEl termini per enviar les fitxes amb les propostes de comunicacions finalitza el dia 15 de maig!\n4. VOLEU APROFITAR EL 2n CONGRÉS PER FER XARXA?\nL'espai 'Fem xarxa' cerca explorar, consolidar i/o compartir aliances i col·laboracions entre les entitats del TSAcat i treballar els reptes actuals del sector.\nSi la vostra entitat té alguna aliança i la vol compartir o buscar altres associacions per col·laborar, o bé si teniu alguna idea o projecte i voleu generar noves col·laboracions, aquest és el vostre espai!\nPer més informació del funcionament de l'espai 'Tens una cita amb...', sobre com participar-hi i per descarregar-vos la FITXA, cliqueu aquí.\nEl termini per enviar les fitxes finalitza el dia 29 de maig!\nMés, sobre...: congres , tercer sector ambiental , custodia ddel territori


Buffy Cazavampiros. Temporada 1 - Secció VHS - Directorfrustrat\nL’any 1992 Joss Whedon va escriure Buffy, cazavampiros, una pel·lícula que va passar sense gaire èxit pels cinemes però que avui en dia s’ha convertit en una d’aquelles petites pelis de culte. Tot i aquest escàs èxit Whedon no va dubtar en acceptar quan l’any 96 FOX li va proposar adaptar-la a la petita pantalla.\nBuffy Cazavampiros arranca just després de la pel·lícula però no conserva cap dels personatges. A la pel·lícula Buffy Summers l’interpreta Kristy Swanson mentre que a la sèrie és una jove Sarah Michelle Gellar. La resta dels personatges tampoc tenen continuitat en la història. Com que Whedon no va acabar content amb com Fran Rubel Kuzui va adaptar el seu llibret, aquest va decidir fer un nou enfoc amb la sèrie. Buffy Summers es trasllada de ciutat, canvia d’amics, etc. Joss Whedon manté l’essència de la idea original però la reinterpreta.\nTornar a veure una sèrie de fa quasi vint anys té la seva gràcia. Mirant Buffy veus que l’estil Whedon no és casual i que s’ha anat perfeccionant amb els anys. Buffy cazavampiros és un banc de proves del que n’acabarà sortint l’estil pel qual el director/guionista és conegut avui en dia. Els guions de Buffy ja tenen apunts de l’humor Whedon que trenquen els moments de tensió i relaxen l’ambient. També veiem com els personatges de Whedon utilitzen l’humor i la ironia com escut per enfrontar-se a la realitat. En definitiva, que tot el que ara veiem a Avenger, Dollhouse o Cabin in the Woods no ha sortit perquè sí, s’ha anat perfeccionant al llarg del temps.\nAmb els anys i el pas de les temporades Buffy Cazavampiros va anar agafant profunditat en les trames però aquesta primera temporada no deixa de ser un banc de proves del que podria ser la sèrie. En els dotze primers capítols trobem vampirs (els enemics principals de la sèrie), dimonis, dimonis cibernètics, bruixes, mantis religioses gegants i un seguit d’enemics que s’anaven presentant en capítols auto conclusius. Malgrat això Whedon ja va donar un petit eix a la sèrie amb la presència de El Maestro, un vampir milenari que està esperant el seu moment tornar a la Terra i convertir-la en el seu infern particular. La història de El Maestro també ens serveix per presentar un personatge recurrent que anirà agafant importància amb el pas de les temporades: Angel, el vampir interpretat per un jove David Boreanaz.\nAmb el pas del temps Buffy Cazavampiros s’ha convertit en una sèrie de culte. No estarà a l’Olimp de les sèries però és d’aquelles que hauria de formar part de qualsevol llista de les 20 sèries preferides de qualsevol serie addicte.\nSecció VHS, Televisió Buffy cazavampiros, joss whedon


Palafolls s’haurà de confinar, altra vegada, a la nit - Ràdio Palafolls\nMarc Ferri , juliol 15, 2021\t / 688 0 0\nPalafolls s’haurà de confinar, altra vegada, a la nit\nInici » Palafolls s’haurà de confinar, altra vegada, a la nit\nEl Govern de la Generalitat va anunciar ahir, a través d’una compareixença del president Pere Aragonès, que aplicaria el toc de queda nocturn, entre la una de la matinada i les 6 del matí, als municipis de més de 5.000 habitants amb una incidència acumulada igual o superior als 400 casos diagnosticats de Covid.-19 per cada 100 Mil habitants els últims 7 dies.\nDins d’aquests supòsits s’hi inclou Palafolls, així com altres municipis veïns, com Blanes, Tordera, Malgrat de Mar, Pineda o Calella, així com Santa Susanna, que tot i no superar el 5.000 habitants està envoltada d’altres municipis amb la restricció i també es veurà afectada pel confinament nocturn.\nEn total, la mesura demanada per la Generalitat inclou 158 municipis, i ara necessita l’aval del Tribunal Superior de Justícia de Catalunya per poder-se aplicar. La intenció del Govern és que entri en vigor aquest mateix cap de setmana.\nSegons Aragonès, es tracta d’una mesura “quirúrgica” per diferenciar els llocs on cal o no cal una resposta contundent davant l’evolució de la pandèmia.\nL’alcalde de Palafolls, Francesc Alemany, considera positiu que la mesura s’apliqui també al nostre municipi, ja que en cas contrari es generaria un efecte crida d’altres localitats on sí s’apliqués la restricció.\nPer tot plegat, Alemany ho valora com un “esforç col·lectiu” per evitar el col·lapse del sistema sanitari o un empitjorament de la situació.\nParal·lelament, el mateix TSJC ja ha donat el seu vist-i-plau a les mesures anunciades per la Generalitat dilluns, i que inclouen el tancament de tota activitats a les 00:30h i la limitació de 10 persones a les trobades socials.


CORDEVI REPROGRAMARÀ LES ACTIVITATS QUE HA HAGUT DE SUSPENDRE – Pirineus TV\nCORDEVI REPROGRAMARÀ LES ACTIVITATS QUE HA HAGUT DE SUSPENDRE\nUna de les activitats estrella d’aquesta tardor al Pallars Jussà i que ha caigut també per mesures de seguretat per contenir la pandèmia del Covid-19 ha estat el Cordevi. Malgrat haver adequat les activitats a les mesures vigents al moment del disseny del programa, a principis de setmana l’organització del festival ha decidit ajornar la programació d’enguany i es buscaran dates alternatives quan la situació millori. Una decisió presa d’acord entre els ajuntaments i productors que hi participen.\nAquest festival gastronòmic del Pallars preveia activitats fins al 8 de novembre i enguany havia posat molt èmfasi en el maridatge de productes agroalimentaris i cultura, sector fortament tocat per la crisi derivada de la pandèmia. En aquest sentit, el festival ha pres la decisió d’ajornar les activitats no d’anul·lar-les i preveu reprogramar-les quan sigui possible.


PARTICIPA EN ELS PROJECTES DEL CALAIX JOVE DE LA SAFOR | Benirredra\nPARTICIPA EN ELS PROJECTES DEL CALAIX JOVE DE LA SAFOR\n01 de agost de 2016 14:00 - 31 de agost de 2016 14:00\nUn any més l’Ajuntament de Benirredrà participa en la TROBADA DE JOVES que este any es celebrarà a Oliva, el dissabte dia 17 de setembre. Durant eixa setmana es programaran també́ moltes activitats tant culturals com esportives des del Centre Juvenil d'Oliva.\nCom ja és tradicional, es posarà en marxa el Circuit de Música, perquè grups de música de joves es puguen donar a conéixer, a més actuaran en diversos municipis de la comarca. Hi ha també una fase de concurs.\nUn altre projecte molt valorat pels joves artistes és el Creart Jove, on poden presentar diferents obres: pintura, escultura, fotografia, literatura. Una mostra itinerant que pot ser admirada en els diferents pobles. Enguany està la novetat de la possibilitat de presentar obres en format digital que serà exposada en les xarxes socials.\nUna altra novetat és el Circuit d'Arts Escèniques, perquè joves de la comarca puguen fer actuacions en diferents àmbits: teatre, dansa, monòlegs, etc.\nTambé amb motiu de la Trobada, es convocarà un concurs de cartells per fer la difusió de la Jornada.\nEls municipis i entitats que integren el Calaix són: Almoines, l'Alqueria de la Comtessa, Bellreguard, Beniarjó, Benirredrà, Guardamar de la Safor, Consell de Joves de Gandia, la Font d'en Carròs, Oliva, Palma de Gandia, el Real De Gandia, Rafelcofer, Simat de la Valldigna, Xeraco i Xeresa.\nEl Calaix Jove de la Safor és un projecte ja consolidat, que té com a finalitat fomentar la participació dels joves en la vida social, potenciant l'associacionisme i creant un espai de trobada i de col·laboració entre els joves de la comarca.\nAdjunt vos deixem les bases per a participar als diferents concursos del "Creart Jove 2016". Aquestes obres es podran presentar fins el pròxim dimecres 31 d'agost a la Mancomunitat de Municipis de La Safor.\nDes de l'Ajuntament de Benirredrà, animem als nostres joves del poble a participar en aquests concursos i donar a conèixer el talent cultural dels joves de Benirredrà.\nMés informació a: http://www.calaixjove.com/


Taller de cuina amb olis essencials | La Cuina de Gavina\nLa Cuina de Gavina / Uncategorized / Taller de cuina amb olis essencials\n25 de març de 2019 a Uncategorized\nQuin gust recordar el taller d’ahir diumenge! Vint-i-dues persones amb ganes d’aprendre a cuinar amb olis essencials i superaliments, per gaudir la primavera amb salut i plaer.\nAfrodita va donar la benvinguda a la primavera amb una trobada on tots van poder participar en l’elaboració de 6 receptes saludables, que incloïen olis essencials.\nComencem amb les postres, elaborant un pastís de mango sense gluten amb oli essencial spermint i menta fresca, que després cobrim amb unes natilles d’arròs amb oli essencial de taronja i sèsam caramel·litzat amb mànec. La sorpresa va ser que la seva cocció va ser en una olla vitalitzadora, per tant a l’estar cuit al vapor el seu poder nutricional i sabor són encara més alts. En no contenir gluten resultà suau, lleuger i de fàcil digestió.\nSeguim amb una sèrie de capricis: unes tapes amb un humus rosat cítric amb oli essencial de llimona i remolatxa en pols, decorat amb flors de borratja fresques i uns blinis de civada sense gluten amb sobrassada vegana i llàgrima de xarop d’atzavara.\nA continuació es va crear la copa Afrodita per dignificar la deessa. La copa contenia una crema d’alvocat amb oli essencial de llimona, i una altra crema de remolatxa amb maduixes, tot un viatge de sorpreses al paladar.\nContinuem amb una amanida amb salsa grega, de iogurt amb tahin i oli essencial spermint, llimona, menta fresca i tahin, amb un toc d’oli aromatitzat amb orenga.\nVam finalitzar amb un buding de carxofes i ceba caramel·litzada amb oli essencials de nou moscada, i pebre negre. Amb salsa de pebrot per acabar de donar el toc de color.\nUn cop realitzat el taller vam gaudir al jardí amb una llarga taula blanca decorada amb canya americana i flors fresques, gaudint del meravellós dia de primavera que Afrodita va tenir a bé regalar-nos. Per posar la cirereta al pastís final vam acabar brindant amb una llet daurada, la nostra estimada “golden late” @RaabVitalFood, per reconfortar l’ànima, ben fresqueta, amb olis essencials de llimona, canyella i gingebre.\nTots els assistents van marxar feliços i contents amb un alt nivell de serotonina, ja que la majoria d’ingredients que utilitzàrem no només eren ecològics sinó que contenien triptòfans, així compartim rialles i abraçades en el comiat. Alguns amb el meu últim llibre editat sota el braç, recentment signat, altres amb superaliments, i tots feliços i contents fins a la pròxima del mes d’abril.\nAixí que us comparteixo la recepta estrella perquè pugueu dignificar també a Afrodita a la primavera, i us convido a reservar el vostre taller. Les places són limitades!\nRecepte Copa afrodita bicolor


2015 | INS Miquel Bosch i Jover\nJa podeu veure les fotos de la Festa de Nadal a l’apartat habitual d’aquest web. Si les voleu veure totes teniu per una estona!\nUs deixem els enllaços del web del programa Aula Taronja, amb els alumnes de 4t d’ESO com a protagonistes, que han comptat amb la presència del Josep Candàliga, Llorenç Capdevila, Alfons Conesa, Anna Berenguer, Jos Racero i Jaume Domingo.\nTambé hi veureu als alumnes… Llegeix més»\nL’horari previst per demà, 22 de desembre, és el següent:\n– 8:00 a 9:00 h: classe\n– 9:00 a 10:30 h: final torneig futbol i esmorzar\n– 10:30 a 11:00 h: desplaçament a la Sala 2 de Gener (Can Sitges)\n– 11:00 a 13:00 h: actuacions festa Nadal\nEl dimarts que ve, dia 22 de desembre és el darrer dia de classe abans de les vacances de Nadal. La jornada escolar finalitzarà a les 13.30 hores i el transport escolar s’adaptarà a aquest horari.\nTota la comunitat educativa de l’institut Miquel… Llegeix més»\nEmissió Aula Taronja\nA partir de demà, 16 de desembre, es començaran a emetre al Canal Taronja les emissions que es van gravar a l’institut durant el mes d’octubre. La resta d’emissions seran el 24, 29, 30 i 31 de desembre i 7 de gener, totes… Llegeix més»\nConcurs Setmana de la Ciència 2015\nConcurs Setmana de la Ciència\nEls guanyadors del concurs de la Setmana de la Ciència d’enguany són els alumnes que podeu veure en aquesta fotografia:· Camí Duran, de 3r ESO C (enigmes 1 i 2)· Ada Duran, de 1r BTX B (enigmes 3 i 5)· Ona… Llegeix més»\n25 anys de l’institut\nAhir dia 9 de desembre, tots els alumnes, professors i personal d’administració i serveis de l’institut vàrem formar a la pista esportiva del pati un mosaic amb el lema “25 anys”.\nAmb aquest mosaic volem començar els actes de commemoració del 25è aniversari… Llegeix més»\nActes 25è aniversari de l’institut\nComencen els actes per celebrar el 25è aniversari de l’INS Miquel Bosch i Jover.\nEl dimecres 9 de desembre tots els alumnes i professors del nostre institut sortirem al pati per formar un mosaic amb el lema “25 anys”, per inaugurar els actes… Llegeix més»\nActivitats tutoria BTX\nAhir, 3 de desembre, els alumnes de 1r i 2n de Batxillerat van assistir a una xerrada sobre la diabetis i l’obesitat organitzada per la Marató de TV3, que enguany es farà el 13 de desembre amb l’objectiu de recaptar fons per a… Llegeix més»\n30a. TROBADA DE DELEGATS A NAVARCLES\nEl dijous 26 de novembre de 2015, els delegats de classe de l’institut van participar en la 30ena. Trobada de delegats, que es va celebrar al Teatre Auditori Agustí Soler i Mas de Navarcles.


2010/2010_11_04_Com_seria_Poblenou_sense_iniciativa_veinal.jpg dijous, 4 de novembre de 2010\nBrais MartínezAdriana Garay\nPersonatges Manel Andreu, vocal AV Poblenou / Josep Giró, veí / Jordi Fossas, president Arxiu Històric Poblenou / Xavier Pegenaute, president AV Poblenou\nCom seria el Poblenou sense la iniciativa veïnal? Aquesta pregunta és el títol de l’exposició que acull el Centre de barri del Poblenou i que mostra com les entitats i els veïns han estat un motor de canvi molt important al Poblenou.\nL’any 1972, en el context de la dictadura franquista, es constituïa l’Associació de Veïns del Poblenou i ja ho feia amb un clar esperit reivindicatiu.\nAquesta va ser la primera vegada que l’Associació de veïns actuava. A partir d’aquí l’activitat veïnal ja no es va aturar i la propera parada reivindicativa va ser amb l’arribada del metro al barri.\nEl 27 d’agost de 2007 s’enllestien les obres de millora de la línia 4 que posaven fi als problemes de les esquerdes.\nDes de les associacions i les entitats sempre han tingut la voluntat de preservar el patrimoni cultural i industrial del Poblenou. Oliva Artés és l’exemple més recent d’una fàbrica que es reconvertirà en un equipament públic.\nAbans hi ha hagut d’altres com l’antiga Càtex, que ara és el Centre Cívic de Can Felipa o una de les més populars, amb una manifestació de protesta a l’alcalde Joan Clos inclosa, el recinte fabril de Can Saladrigas.\nL’aprovació l’any 2008 del Pla de Protecció del casc antic del Poblenou ha estat un dels darrers èxits del moviment veïnal del barri.Aquestes i moltes d’altres han estat algunes de les iniciatives veïnals que han permès que el Poblenou sigui un barri en constant moviment i evolució.


Institut Jaume Vicens Vives: REPRESENTACIÓ DE L'OBRA "BODAS DE SANGRE", DE GARCÍA LORCA (2ESO)\nREPRESENTACIÓ DE L'OBRA "BODAS DE SANGRE", DE GARCÍA LORCA (2ESO)\nEl passat 11 d'abril els alumnes que fem l'optativa de teatre vam representar per als nostres companys de segon d'ESO l'obra que havíem escollit entre tots, Bodas de sangre, de Federico García Lorca, que va ser dirigida per la professora de castellà Nuri Artacho.\nVa ser força estressant, ja que estàvem molt nerviosos, i l'obra era una mica llarga. El fet que els teus companys i professors et mirin imposa una mica, però no a tots, ja que alguns de nosaltres ja fem teatre fora de l'institut.\nEl 23 d'abril, diada de Sant Jordi, vam tornar a representar-la per als companys de primer i tercer d'ESO. També vam passar força vergonya i nervis, sempre hi ha alguna cosa que s'improvisa si sorgeix algun problema, i a més compaginar les llums i els decorats no sempre és fàcil. En general, va ser una experiència agradable i tenim ganes de repetir-la.\nL'obra és una tragèdia ambientada a l'Andalusia de principis del segle XX. El tema principal que s'hi tracta és la vida i la mort d'un mode ancestral, en la qual hi figuren mites, llegendes i paisatges que introdueixen el lector en un món de passions que deriven en l'enveja, la persecució i en el tràgic final: la mort. L'amor destaca com a única força que pot vèncer-la.\nText: alumnes de l'optativa de teatre (2ESO)


2017: les cites de l’any\nL'inici de l’era Trump, amb tota la incertesa que implica, marcarà l'any que comencem\nTEXT: MARC VIDAL / GRÀFIC: ESTHER UTRILLA\nL'any que encetem serà -sobretot- l’inici de l’era Trump, amb tota la incertesa que encara avui genera aquest magnat immobiliari reconvertit en líder d’una de les grans potències mundials. En un món sempre amb massa guerres, sobretot a l’Àfrica, l’atenció mediàtica se centrarà en Síria, després dels avenços que el govern d’Al-Assad ha fet sobre el terreny amb l’ajuda de Rússia. L’ombra de l’esperança la posarà la pau que tot just neix a Colòmbia i que, tothom ho espera, s’acabarà de consolidar.\nA Europa, serà el moment de mesurar a les urnes la força de la ultradreta en països com Holanda, França i Alemanya, on Merkel es juga la reelecció, i posar també atenció al trencaclosques polític italià i al possible retorn de Renzi al poder. A la Xina, a Xi Jinping li toca maniobrar aquest any si es vol assegurar que el seu lideratge perdura, i Kènia i Xile faran eleccions presidencials mentre que els argentins revalidaran part del Congrés i, de rebot, avalaran la gestió de Macri.\nL’any 2017 serà el del centenari de la Revolució Russa, que va posar les bases del poder soviètic i va marcar la política de blocs del segle XX, i farà 500 anys que Martí Luter va sembrar la llavor del protestantisme. També aquest any farà 100 anys del naixement de John F. Kennedy, i el príncep Carles tindrà, després de l’estiu i si es manté la salut de ferro de la seva mare, el rècord de l’hereu amb més temps ostentant el títol de príncep de Gal·les.


María Teresa Campos sorprèn el públic demanant suport per a Bigote Arrocet a 'Supervivientes'\nLa presentadora va trucar en directe durant l'últim programa de 'Conexión Honduras'\nSandra Barneda durant la conexió telefònica amb María Teresa Campos. | Telecinco\nMaría Teresa Campos va aparèixer ahir per primer cop en el debat de 'Supervivientes'. La participació de la presentadora a la gala era molt esperada, tant per veure què opinava sobre l'actitud de la seva parella al programa com per saber com es trobava després de l'ictus que va patir fa unes setmanes. La presentadora va entrar en directe a través d'una connexió telefònica i va començar amb molt bones notícies pels seus seguidors: «He recuperat la vista completament. M'havia posat un objectiu a llarg termini, de dos mesos, per refer-me. I dijous, en obrir els ulls, ja podia veure». A més a més, també va explicar que aquest episodi li havia servit per conscienciar-se sobre aquesta malaltia: «Faré el possible per donar un cop de mà a les campanyes contra l'ictus i per a tots aquells afectats que puguin necessitar alguna cosa de mi».\nLa presentadora també va voler donar la seva opinió sobre alguns comentaris que s'havien fet contra la seva parella. María Teresa va assegurar que no li guardava rancor a ningú, tot i que va admetre: «A la televisió, a vegades l'opinió es converteix en espectacle. I, a vegades, dins d'aquest espectacle un no s'adona que pot ferir algú». La Campos també va intentar justificar alguns dels comportaments de l'humorista dins del 'reality' i ha explicat que ell s'esperava un concurs amb més reptes i un entorn més difícil i que, per això, havia qualificat el concurs de «fàcil». Respecte al famós esmorzar que el concursant va refusar, María Teresa creu que no ho hauria d'haver fet: «Va tenir una rabieta de nen de 5 anys».\nFinalment, María Teresa va explicar que no estava molesta amb la participació de la seva parella al programa, i va matisar: «Al principi clar que em vaig emprenyar, perquè no és el mateix anar-hi amb 25 anys que amb 68, però era el seu somni i no volia espatllar-ho». Llavors, la presentadora, que fins ara s'havia negat a demanar ajuda per a l'humorista al programa, va explicar: «Edmundo està en una situació de desigualtat. No tinc programa ni xarxes socials per demanar el suport del públic, per això aprofito aquesta intervenció per demanar a les meves xarxes humanes, les que m'han demostrat sempre molt d'afecte, que salvin Edmundo, que per mi és bo».